החברות המזהמות ביותר עושות כל מאמץ כדי לטשטש ולשטוף בירוק את תרומתן לזיהום הכדור. חושבים שתוכלו לזהות מאיפה מגיעים הציטוטים - מאתר של מפעל מזהם או של ארגון ירוק? בחנו את עצמכם
שיטוט אקראי באתר הישראלי של חברת כי"ל עלול ליצור את הרושם שמדובר בארגון חדש שכל ייעודו שמירה על הסביבה. הגרפיקה העדינה של הידיים שעוטפות את הכדור הכחול והלוגו ההייטקיסטי החדש לא משאירים מקום לספק. תחת הלשוניות "קיימות", "אחריות" ו"מחויבות" מתחבאים סיפורים יפים והצהרת כוונות על האופן שבו כי"ל פועלת להגן על הסביבה, והכל עטוף בתמונות של אנשים מחייכים וטבע. רוצים לשחק ב"מכבסה הירוקה"? לחצו על התמונה מה שלא מוזכר שם למשל הוא שמדובר בקונצרן ענק בבעלות עידן עופר, שחברות רבות שבשליטתו מככבות כבר שנים במקומות הראשונים במדד ההשפעה הסביבתית השלילית של המשרד להגנת הסביבה. וכי"ל אינה היחידה. גם האתר של טורבינת הגז "חגית" של חברת החשמל מציגה את אותו הניחוח. בפתח האתר מוצגת תמונה ובה מרבצי דשא גדולים וירוקים ופרות חומות רועות בחופשיות באחו. כאילו במקרה, מאחור, נמצאת תחנת כוח שהמשרד להגנת הסביבה דירג לאחרונה במקום החמישי במדד הפליטות. שמה של "חגית" נכלל גם בין עשרים החברות במדד ההשפעה הסביבתית האחרון. התמונה הפסטורלית של הפרות לא רק שאינה משקפת את מציאות הזיהום, אלא שהיא אף אינה נאמנה למציאות בשטח: הפרות ומרבצי הדשא הודבקו במלאכת פוטושופ גסה, ודי בהגדלת התמונה כדי לראות את התפרים. את אותם התפרים בדיוק, ראה בתחילת החודש כתב "שקוף" דרור גורני, שביקר בכנס של ארגון "מעלה" שבו החברות המזהמות ביותר במשק קיבלו ציון על מאמץ סביבתי. "למרות מטרתו החשובה של הארגון, לא מעט פעמים נראה שדווקא החברות המזהמות ביותר במדינה מקבלות ממנו ציון סביבתי מושלם", כתב גורני, שתיאר כיצד המקום שובץ בעציצים ירוקים ואמירות ריקות שצבעו הכל בצבעי הסוואה.במילים אחרות, החברות המזהמות במשק עושות כל מאמץ כדי לטשטש ולשטוף בירוק את תרומתן לזיהום בארץ. האם הן מצליחות? אספנו ציטוטים מהאתרים של חלק מעשרים החברות במדד המפעלים המזהמים, ומבחר מייצג של ארגוני סביבה וארזנו אותם לחידון – האם מדובר בארגון ירוק, או כזה שרק מעמיד פנים כדי לטשטש את הנזק? היכנסו וגלו. 